OB kry wéér bloedneus in die hof | Maroela Media
Die hooggeregshof in Pretoria het Maandagoggend die Openbare Beskermer (OB) se voorgestelde regstellende optrede teen Pravin Gordhan opsy gesit hangende 'n hersieningsproses.
Regter Sulet Potterill het bevind adv. Busisiwe Mkhwebane het Gordhan, minister van openbare ondernemings, nie die geleentheid gegee om sy kant van die saak te stel nie. Sy het gesê regstellende optrede is vaag en onsinnig en dat daar onherroeplike skade teen Gordhan aangerig kan word indien daar dringend teen hom opgetree word.
Maandag se hofuitspraak volg nadat die Konstitusionele Hof verlede week 'n vroeëre hooggeregshofbeslissing gehandhaaf het dat Mkhwebane persoonlik aanspreeklik gehou moet word vir 'n gedeelte van die regskoste in die hofstryd tussen haar en die Reserwebank.
Die hof het bevind Mkhwebane het haar mandaat oortree, dat haar ondersoek foutief was en dat sy nie eerlik in die ondersoek was nie. Die hof het voorts gelas dat 85% van die koste van die aansoek deur die OB se kantoor betaal moet word en dat Mkhwebane 15% daarvan uit haar eie sak moet opdok.
Die Reserwebank, die minister van finansies, die nasionale tesourie en Absa het almal onderskeidelik gevra vir 'n hersiening van die verslag.
Kan sy nie die uitslag aanvaar nie.
Jo jo jo. Sy gaan nooit leer nie, nie eers met hierdie hof uitspraak nie.
Hoekom moet 85% deur haar kantoor betaal word? Daardie gedeelte is tog op die einde maar my en jou belastinggeld wat deur haar kantoor se begroting betaal moet word. Kan sy nie maar persoonlik aanspreeklik wees vir die totale koste nie?
My advies aan haar is eenvoudig – bedank. Sy het reeds soveel regsonkostes om te betaal en teen die trant gaan sy agteruit boer.